**Dans pe tabla de șah**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt regele negru pe-o tablă de șah,

Păzit de oșteni ca un mândru rajah,

Am turnuri în jur, iar nebuni printre cai

Se mișcă-n zig-zag într-un jalnic alai.

Sunt singur acum, stau retras, umilit,

Căci, fără regina pierdută-n gambit,

Am slabe speranțe să pot câștiga

Partida pe viață ce, iată, e grea.

Dar, totuși, sunt rege, aștept un răspuns,

Și tot ce-am făcut pân-aici e de-ajuns

Ca dama de alb ce m-atacă mereu

Să pice-n capcană și ... jocul e-al meu!

Dar ea se ferește, stăpână pe dans,

Se-nvârte în juru-mi, mă ține-n suspans,

Ea crede că-i tare, mă vede în crah,

Și zburdă, voioasă, pe tabla de șah.